CELEX: 
Language: hr
Date: 2018-04-26 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe (EU) br. 907/2014 u pogledu nepoštovanja rokova plaćanja i primjenjivog tečaja za sastavljanje izjava o izdatcima

OBRAZLOŽENJE
            
            
               1.KONTEKST DELEGIRANOG AKTA
            
            
               Države članice dužne su poštovati rokove plaćanja za isplate korisnicima u okviru integriranog administrativnog i kontrolnog sustava (IAKS) utvrđene u članku 75. stavku 1. Uredbe (EU) br. 1306/2013. Plaćanja izvan tog razdoblja u načelu nisu prihvatljiva za financiranje Unije, kako je predviđeno u članku 40. Uredbe (EU) br. 1306/2013. Međutim, Komisija je ovlaštena donijeti delegirane akte za odstupanje od tog pravila i te izdatke učiniti prihvatljivima, u skladu s načelom proporcionalnosti. 
            
            
               Svrha je ovog delegiranog akta uspostaviti pravila u slučaju nepoštovanja roka plaćanja u pogledu Europskog poljoprivrednog fonda za ruralni razvoj (EPFRR). 
            
            
               Ovim se delegiranim aktom želi razjasniti i tečaj koji bi države članice koje ne pripadaju europodručju trebale primjenjivati na svaku operaciju plaćanja i povrata u slučaju kada operativni događaj nije utvrđen u sektorskom poljoprivrednom zakonodavstvu.
            
            
               2.SAVJETOVANJA PRIJE DONOŠENJA AKTA
            
            
               Nacrt ovog Delegiranog akta predstavljen je i o njemu se raspravljalo s predstavnicima država članica u okviru sastanaka stručne skupine za horizontalna pitanja ZPP-a održanog 20. listopada 2017. Komisija je saslušala stajališta stručnjaka i razjasnila svoj pristup u pogledu postupnog smanjivanja nepoštovanja roka plaćanja.
            
            
               U skladu sa Smjernicama za bolju regulativu (SWD(2015) 111 final od 19.5.2015.) nacrt Delegirane uredbe objavljen je na portalu „Bolja regulativa” tijekom četverotjednog razdoblja javnog savjetovanja od 8.2.2018. do 8.3.2018.
            
            
               3.PRAVNI ELEMENTI DELEGIRANOG AKTA
            
            
               Ovim se delegiranim aktom unose odredbe u Delegiranu uredbu (EU) br. 907/2014 u pogledu mjera ruralnog razvoja u okviru IAKS-a kako bi se uspostavio sustav za razmjerno smanjenje međuplaćanja koja nisu u skladu s rokom plaćanja. Sve zakašnjele izdatke koji prelaze prag od 5 % trebalo bi  smanjiti za 25 % u prvom i za 60 %  i drugom tromjesečju nakon isteka roka plaćanja. Sva plaćanja nakon toga koja prelaze prag od 2 % trebalo bi smanjiti za 100 %. 
            
            
               Njime se također u članku 11. stavku 2. dodaje odredba o primjenjivom tečaju za operacije za koje sektorskim poljoprivrednim zakonodavstvom nije utvrđen operativni događaj. Tečaj za te operacije trebao bi biti predzadnji tečaj koji je Europska središnja banka utvrdila prije zadnjeg mjeseca razdoblja na koje se odnose prijavljeni izdatci ili namjenski prihod. 
            
            
               4.UTJECAJ NA PRORAČUN
            
            
               Financijski učinak na proračun odredaba o rokovima plaćanja mogao bi se osjetiti tek od proračunske godine 2020. Međutim, krajnji se učinak ne može kvantificirati.
            
            
               Kada je riječ o odredbama o primjenjivom tečaju, financijski učinak na proračun se ne očekuje.
            
            
               DELEGIRANA UREDBA KOMISIJE (EU) …/...
            
            
               оd 26.4.2018.
            
            
               o izmjeni Delegirane uredbe (EU) br. 907/2014 u pogledu nepoštovanja rokova plaćanja i primjenjivog tečaja za sastavljanje izjava o izdatcima
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
         
         
            
               uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) 485/2008
                  1
               , a osobito njezin članak 40. i članak 106. stavak 6.,
            
            
               budući da:
            
            
               (1)Člankom 75. stavkom 1. Uredbe (EU) br. 1306/2013 predviđa se da države članice trebaju izvršiti plaćanja potpore korisnicima u okviru integriranog administrativnog i kontrolnog sustava (IAKS) u određenom razdoblju. Plaćanja izvršena izvan tog razdoblja smatraju se neprihvatljivima za plaćanja Unije te ih stoga Komisija ne može nadoknaditi, kako je predviđeno u članku 40. Uredbe (EU) br.1306/2013. Kada je riječ o potpori koja se dodjeljuje u okviru Europskog poljoprivrednog fonda za ruralni razvoj (EPFRR), ti će se rokovi plaćanja primjenjivati od godine zahtjeva 2019. Stoga bi trebalo utvrditi posebna pravila za plaćanja iz EPFRR-a.
            
            
               (2)S obzirom na to da u pojedinim slučajevima države članice izvršavaju plaćanja iz EPFRR-a u okviru IAKS-a nakon 30. lipnja zbog dodatnih provjera država članica povezanih sa spornim zahtjevima, žalbama i drugim nacionalnim pravnim sporovima, trebalo bi, u skladu s načelom proporcionalnosti, utvrditi fiksnu granicu u pogledu izdataka unutar koje se u tim slučajevima neće primjenjivati smanjenja plaćanja. Osim toga, u slučaju prekoračenja te granice, kako bi se financijski učinak razmjerno prilagodio kašnjenju u plaćanju, potrebno je predvidjeti mogućnost da se Komisija ovlasti razmjerno smanjiti plaćanja Unije u skladu s duljinom zabilježenog kašnjenja plaćanja.
            
            
               (3)Člankom 5. Delegirane uredbe Komisije (EU) br. 907/2014
                  2
                predviđaju se pravila za Europski fond za jamstva u poljoprivredi (EFJP) o razmjernim smanjenjima mjesečnih plaćanja u slučaju izdataka ostvarenih nakon isteka roka plaćanja. Kada je riječ o EPFRR-u, izjave o izdatcima se sastavljaju i nadoknade isplaćuju jedanput za svako tromjesečje u godini. Radi jednostavnosti i učinkovitosti na sva zakašnjela plaćanja koja se nadoknađuju iz EPFRR-a trebao bi se primjenjivati jedinstveni postotak smanjenja.
            
            
               (4)Člankom 11. stavkom 2. Delegirane uredbe (EU) br. 1306/2013 predviđa se tečaj koji države članice koje ne pripadaju europodručju primjenjuju za svaku operaciju plaćanja i povrata za potrebe sastavljanja izjava o izdatcima. Međutim, godišnje izjave o izdatcima koje sastavljaju države članice sadržavaju iznose koji u računima agencije za plaćanja nisu uknjiženi kao operacije plaćanja ili povrata, kao što su namjenski prihodi koji proizlaze iz financijskih posljedica izostanka povrata, kako je predviđeno u prvom podstavku članka 54. stavka 2. Uredbe (EU) br. 1306/2103. Stoga bi trebalo predvidjeti primjenjivi tečaj za operacije koje nisu navedene u članku 11. stavku 2. Delegirane uredbe (EU) br. 907/2014.  
            
            
               (5)Delegiranu uredbu (EU) br. 907/2014 stoga bit trebalo na odgovarajući način izmijeniti,
            
            
               DONIJELA JE OVU UREDBU:
            
            
               Članak 1.
            
            
               Delegirana uredba (EU) br. 907/2014 mijenja se kako slijedi:
            
            
               1.
                     Naslov članka 5. zamjenjuje se sljedećim:
            
            
               „Nepoštovanje krajnjeg roka plaćanja u pogledu Europskog fonda za jamstva u poljoprivredi”.
            
            
               2.
                     Iza članka 5. umeće se sljedeći članak 5.a:
            
            
               „Članak 5.a
            
            
               Nepoštovanje krajnjeg roka plaćanja u pogledu Europskog poljoprivrednog fonda za ruralni razvoj
            
            
               1. U pogledu Europskog poljoprivrednog fonda za ruralni razvoj, u skladu s izuzetcima iz prvog stavka članka 40. Uredbe (EU) br.1306/2013 i u skladu s načelom proporcionalnosti, izdatci ostvareni nakon roka plaćanja prihvatljivi su za plaćanja Unije u okviru uvjeta utvrđenih u stavcima 2. do 6. ovog članka.
            
            
               2. Ako su izdatci ostvareni nakon roka iz članka 75. stavka 1. Uredbe (EU) br. 1306/2013 jednaki pragu od 5 % izdataka ostvarenih prije tog roka ili manji, ne dolazi do smanjenja međuplaćanja.
            
            
               Ako su izdatci ostvareni nakon roka iz članka 75. stavka 1. Uredbe (EU) br. 1306/2013 viši od praga od 5 %, svi daljnji izdatci za razdoblja iz članka 22. stavka 2. Provedbene uredbe Komisije (EU) br. 908/2014* ostvareni sa zakašnjenjem smanjuju se u skladu sa sljedećim pravilima:
            
            
               (a) izdatci ostvareni između 1. srpnja i 15. listopada godine u kojoj je istekao rok plaćanja smanjuju se za 25 %; 
            
            
               (b) izdatci ostvareni između 16. listopada i 31. prosinca godine u kojoj je istekao rok plaćanja smanjuju se za 60 %;
            
         
         
            
               (c) izdatci ostvareni nakon 31. prosinca godine u kojoj je istekao rok plaćanja smanjuju se za 100 %.
            
            
               3. Odstupajući od stavka 2., ako prag iz prvog podstavka tog stavka nije u potpunosti iskorišten za plaćanja koja su za kalendarsku godinu N izvršena najkasnije do 31. prosinca godine N + 1 i ako preostali prag premašuje 2 %, taj se ostatak smanjuje na 2 %.
            
            
               4. Ako se pojave iznimni uvjeti upravljanja za određene mjere ili ako su države članice iznijele opravdane razloge, Komisija primjenjuje vremenska stupnjevanja različita od onih određenih u stavcima 2. i 3. ili niža smanjenja ili ne primjenjuje smanjenja. 
            
            
               5. Provjere poštovanja roka plaćanja provode se jedanput svake financijske godine za izdatke ostvarene do 15. listopada.
            
            
               Svako prekoračenje roka plaćanja uzima se u obzir u odluci o poravnanju računa iz članka 51. Uredbe (EZ) br. 1306/2013.
            
            
               6.  Smanjenja iz ovog članka primjenjuju se ne dovodeći u pitanje naknadnu odluku o potvrdi o sukladnosti iz članka 52. Uredbe (EU) br.1306/2013.
            
            
               ____________
            
            
               * Provedbena uredba Komisije (EU) br. 908/2014 оd 6. kolovoza 2014. o utvrđivanju pravila za primjenu Uredbe (EU) br. 1306/2013 Europskog parlamenta i Vijeća u pogledu agencija za plaćanje i drugih tijela, financijskog upravljanja, poravnanja računa, pravila o kontroli, jamstava i transparentnosti (SL L 255, 28.8.2014., str. 59.). ” 
            
            
               3.
                     U članku 11. stavku 2. dodaje se sljedeći podstavak:
            
            
               „Za operacije za koje sektorskim poljoprivrednim zakonodavstvom nije utvrđen operativni događaj primjenjuje se predzadnji tečaj koji je Europska središnja banka utvrdila prije zadnjeg mjeseca razdoblja na koje se odnose prijavljeni izdatci ili namjenski prihod”.
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 26.4.2018.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        SL L 347, 20.12.2013, str. 549.
               
               
                  
                     (2)
                  
                        Delegirana uredba Komisije (EU) br. 907/2014 оd 11. ožujka 2014. o dopuni Uredbe (EU) br. 1306/2013 Europskog parlamenta i Vijeća u pogledu agencija za plaćanja i ostalih tijela, financijskog upravljanja, poravnanja računa, jamstava i upotrebe eura (SL L 255, 28.8.2014., str. 18.).